(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ NA΄

Παρασκευή 22 Δεκεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ. 2. Άδεια απουσίας των Βουλευτών κ.κ. Π. Δριτσέλη και Ν. Κακλαμάνη, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων: α) Προς τον Υπουργό Οικονομίας και Ανάπτυξης με θέμα: "Κανένα "λαϊκό" σπίτι στα χέρια τραπεζίτη, σελ.   
β) Προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη δράση για την επιχορήγηση για δορυφορικό δέκτη των λευκών περιοχών που δεν καλύπτονται από το επίγειο ψηφιακό σήμα, σελ.

ΠΡΟΕΔΡΕΥΩΝ ΚΑΚΛΑΜΑΝΗΣ Ν. , σελ.  
  
ΟΜΙΛΗΤΕΣ

Α. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.  
  
Β. Επί των επικαίρων ερωτήσεων:  
ΑΜΥΡΑΣ Γ. , σελ. ΑΣΗΜΑΚΟΠΟΥΛΟΥ Α., σελ.   
ΠΑΠΑΔΗΜΗΤΡΙΟΥ Δ. , σελ.  
ΠΑΠΠΑΣ Ν. , σελ.  
  
Γ. ΠΑΡΕΜΒΑΣΕΙΣ:  
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΑ΄

Παρασκευή 22 Δεκεμβρίου 2017

Αθήνα, σήμερα στις 22 Δεκεμβρίου 2017, ημέρα Παρασκευή και ώρα 10.04΄, συνήλθε στην Αίθουσα της Γερουσίας η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-12-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Ν΄ συνεδριάσεώς του, της Πέμπτης 21 Δεκεμβρίου 2017, σε ό,τι αφορά την ψήφιση στο σύνολο του σχεδίου νόμου: «Μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής και άλλες διατάξεις»)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κυρίες και κύριοι συνάδελφοι, πριν ξεκινήσουμε τη συζήτηση των προγραμματισμένων για σήμερα επικαίρων ερωτήσεων, έχω την τιμή να ανακοινώσω στο Σώμα τα εξής:

Δεν θα συζητηθεί η τρίτη με αριθμό 584/8-12-2017 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Μεταναστευτικής Πολιτικής, με θέμα: «Μεγάλοι κίνδυνοι για το μέλλον του προσφυγικού από τη λανθασμένη ασκούμενη πολιτική του Υπουργείου», λόγω απουσίας του αρμοδίου Υπουργού κ. Μουζάλα στο εξωτερικό.

Επίσης, δεν θα συζητηθούν λόγω κωλύματος των ερωτώντων Βουλευτών οι παρακάτω τρεις ερωτήσεις:

Η πρώτη με αριθμό 694/19-12-2017 επίκαιρη ερώτηση πρώτου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης με θέμα: «Έλλειψη θεσμικού πλαισίου στον έλεγχο δημοσκοπήσεων που δημοσιεύονται από το ΕΣΡ».

Η έκτη με αριθμό 626/13-12-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης με θέμα: «Έλεγχος εγκυρότητας μετρήσεων κοινής γνώμης».

Η πέμπτη με αριθμό 681/18-12-2017 επίκαιρη ερώτηση πρώτου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης με θέμα: «Έλεγχος εγκυρότητας δημοσκοπήσεων».

Επίσης, δεν θα συζητηθεί σε συνεννόηση Υπουργού με Βουλευτή η δεύτερη με αριθμό 628/15-12-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης με θέμα: «Διοχετεύεται το 30% της κρατικής διαφήμισης στην Περιφέρεια;».

Δεν θα συζητηθούν λόγω κωλύματος των αρμοδίων Υπουργών:

Η πρώτη με αριθμό 999/7-11-2017 ερώτηση του κύκλου των αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομίας και Ανάπτυξης με θέμα: «Να ενταχθούν στη μελέτη και το έργο του ΒΟΑΚ τα τμήματα Αγ. Νικόλαος - Σητεία και Αγ. Νικόλαος - Ιεράπετρα», δεν θα συζητηθεί λόγω κωλύματος του Υπουργού Οικονομίας κ. Αλέξανδρου Χαρίτση, εξαιτίας ανειλημμένων υποχρεώσεων.

Η πρώτη με αριθμό 585/8-12-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας με θέμα: «Χρηματοδότηση από τη «ΔΕΗ Α.Ε.» του έργου βελτίωσης του δρόμου Πουρναριά - Γεφύρι Κυράς - Μυγδαλιά, ύψους 500.00 ευρώ», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Γεώργιου Σταθάκη.

Για τα συγκεκριμένα κωλύματα υπάρχει επιστολή από τον Γραμματέα της Κυβέρνησης που τα επιβεβαιώνει.

Κυρίες και κύριοι συνάδελφοι, η Βουλευτής κ. Παναγιώτα Δριτσέλη ζητεί ολιγοήμερη άδεια απουσίας στο εξωτερικό από τις 24 Δεκεμβρίου 2017 έως και τις 5 Ιανουαρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Επίσης, ο υποφαινόμενος ζητεί ολιγοήμερη άδεια απουσίας στο εξωτερικό από τις 28 Δεκεμβρίου μέχρι τις 2 Ιανουαρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, θα συζητηθεί τώρα η τέταρτη με αριθμό 620/11-12-2017 επίκαιρη ερώτηση πρώτου κύκλου του Βουλευτή B΄ Αθηνών του Ποταμιού κ. Γεωργίου Αμυρά προς τον Υπουργό Οικονομίας και Ανάπτυξης με θέμα: «Κανένα "λαϊκό" σπίτι στα χέρια τραπεζίτη».

Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Ο τίτλος της ερώτησης που ακούσατε: «Κανένα "λαϊκό" σπίτι στα χέρια τραπεζίτη» δεν ήταν σύνθημα ΑΝΤΑΡΣΥΑ, αγαπητοί Υπουργοί, ήταν σύνθημα ΣΥΡΙΖΑ, γι’ αυτό λοιπόν, το έβαλα στον τίτλο της επίκαιρης ερώτησης, για να δω, κατά πρώτον, τις αντιδράσεις σας. Χαίρομαι που γελάσατε με τον τίτλο, διότι μάλλον δείχνετε ότι δεν παίρνετε στα σοβαρά αυτά που λέγατε πριν τρία χρόνια.

Να σας θυμίσω, λοιπόν, ότι πριν τρία χρόνια είχατε βγάλει το εξής σύνθημα, κύριε Υπουργέ: «Πλειστηριασμοί εσείς; Σεισάχθεια εμείς!» Πώς τα καταφέρατε, λοιπόν, και είναι η πρώτη μου ερώτηση, μέσα στα τρία χρόνια, το πήγατε στο «Πλειστηριασμοί εμείς! Στο «Αυτόφωρο εσείς!». Αυτό είναι ένα το κρατούμενο.

Εμένα όμως, κύριε Υπουργέ, με ανησύχησε περισσότερο η αιτιολογική έκθεση της χθεσινής τροπολογίας για το αυτόφωρο, για τους πλειστηριασμούς και τις κατασχέσεις, η οποία αναφέρει ότι έγινε αυτή η νομοθετική ρύθμιση για αποφυγή ανάγκης νέας ανακεφαλαιοποίησης των τραπεζών.

Ερωτώ, λοιπόν, κύριε Υπουργέ: Είμαστε ενώπιον μιας ακόμα ανακεφαλαιοποίησης των τραπεζών; Είναι «στο κόκκινο» πάλι οι τράπεζες; Και για να μην ανακεφαλαιοποιηθούν, πόσες κατοικίες θα πρέπει να εκπλειστηριαστούν;

Η δεύτερη ερώτησή μου είναι: Υπάρχουν στο πρόγραμμα για το 2018 οι πλειστηριασμοί σαράντα χιλιάδων ακινήτων, ναι ή όχι; Για ποιον λόγο, άραγε, ο κ. Φίλης ζητάει τη νομοθετική τροπολογία για οριζόντια προστασία της πρώτης κατοικίας; Διότι, όπως και εκείνος επικαλέστηκε, μέσα στις σαράντα χιλιάδες ακίνητα, που θα εκπλειστηριαστούν, υπάρχουν και πολλά πρώτης κατοικίας οικογενειών που δεν έχουν το εισόδημα να τα συντηρήσουν, οι οποίες φτωχοποιήθηκαν και βρέθηκαν στην άκρη.

Και τρίτη ερώτηση, κύριε Υπουργέ: Ποιοι είναι επιτέλους οι κακοπληρωτές, οι στρατηγικοί αυτοί κακοπληρωτές, που αρνούνται να πληρώσουν; Ποιοι είναι οι αδύναμοι; Πότε θα θέσετε κριτήρια; Τι είδους κριτήρια; Και με ποιον τρόπο θα κάνετε αυτόν τον διαχωρισμό, ώστε να μην προχωρήσουμε, όπως και εσείς οι ίδιοι επικαλείστε με την αιτιολογική έκθεση της χθεσινής τροπολογίας για το αυτόφωρο, σε μια ενδεχόμενη νέα ανακεφαλαιοποίηση των τραπεζών;

Ευχαριστώ και επανέρχομαι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Κύριε Αμυρά, αλλάξατε την ερώτηση, φαντάζομαι. Διότι η ερώτηση που έχετε καταθέσει δεν είναι αυτό που ρωτήσατε.

**ΓΕΩΡΓΙΟΣ ΑΜΥΡΑΣ:** Αυτή είναι η ερώτηση.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Αυτά που ρωτήσατε είναι τελείως διαφορετικά. Αυτά που ρωτάτε σήμερα αφορούν το Υπουργείο Δικαιοσύνης.

**ΓΕΩΡΓΙΟΣ ΑΜΥΡΑΣ:** Μα δεν γνωρίζετε πόσα σπίτια θα εκπλειστηριαστούν;

**ΠΡΟΕΔΡΕΥΩΝ (Νικήτας Κακλαμάνης):** Έχετε τη δευτερολογία σας, κύριε Αμυρά.

Ξεκινήστε, κύριε Υπουργέ.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Αυτό που ήθελα να πω, κύριε Αμυρά, είναι ότι για ακόμα μια φορά πρέπει να επαναλάβω ότι η Κυβέρνηση έχει δεσμευθεί για την προστασία της πρώτης κατοικίας. Αυτή η δέσμευση είναι σαφής και συγκεκριμένη. Κανένα υπερχρεωμένο νοικοκυριό δεν κινδυνεύει να χάσει το σπίτι του. Κινδυνεύουν, όμως, οι μεγαλοοφειλέτες. Εκείνοι που έπαιρναν τα δάνεια, τα οποία δεν είχαν τη δυνατότητα ή ίσως δεν ήθελαν να τα αποπληρώσουν.

Μιλάμε, λοιπόν, για προσπάθεια παραπληροφόρησης και διαστρέβλωσης της πραγματικότητας με στόχο να πλήξει πολιτικά την Κυβέρνηση. Αλλά, κυρίως, δημιουργεί τεράστια ανασφάλεια στους ανθρώπους που βρίσκονται σε δυσχέρεια. Αυτό συμβαίνει, παρά τις συνεχείς και εμπεριστατωμένες διαψεύσεις των ισχυρισμών και των σχετικών δημοσιευμάτων από το δικό μας το Υπουργείο και από το Υπουργείο Δικαιοσύνης, που αποδομούν ένα προς ένα τα εν λόγω δημοσιεύματα. Η πραγματικότητα είναι πως με βάση το ισχύον νομικό πλαίσιο προστατεύεται πλήρως η πρώτη κατοικία των υπερχρεωμένων λαϊκών νοικοκυριών αξίας ακινήτου μέχρι 280.000 ευρώ. Από αυτή τη ρύθμιση καλύπτονται κάτι παραπάνω από 70%.

Επιπλέον, αυτό που ήθελα να πω αναφορικά με το δεύτερο ερώτημα που κάνατε στην ερώτηση που έχετε καταθέσει -και όχι αυτή που κάνατε- είναι ότι το προσεχές τρίμηνο σκοπεύουμε να φέρουμε προς ψήφιση διατάξεις βελτιωτικές του νόμου για τα υπερχρεωμένα νοικοκυριά που, μεταξύ άλλων ρυθμίσεων προστατευτικών για τους οφειλέτες, θα περιλαμβάνουν και διατάξεις που θα αποτρέπουν την κατάχρηση του νόμου από στρατηγικούς κακοπληρωτές.

Σε αυτό το πλαίσιο, όπως γνωρίζετε, ο Πρωθυπουργός ζήτησε από την Ένωση των Ελληνικών Τραπεζών να βγάλει από τα συρτάρια υποθέσεις μεγαλοοφειλετών.

Όσον αφορά το τρίτο ερώτημά σας, πάλι σε αυτή την επίκαιρη ερώτηση, το οποίο έχει να κάνει με την πλατφόρμα ηλεκτρονικών πλειστηριασμών, αυτή βρίσκεται σε πλήρη λειτουργία. Είναι ανοικτή και προσβάσιμη προς όλους και λειτούργησε απρόσκοπτα κατά την πρώτη εφαρμογή της.

Οπότε, αυτό που θέλω να σας πω είναι ότι η Κυβέρνηση θα συνεχίσει να μεριμνά για τους ασθενέστερους, μη διστάζοντας ακόμα και να φανεί μεροληπτική υπέρ τους και όχι χρησιμοποιώντας τους ως άλλοθι για να προστατεύσει τους ισχυρούς.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κύριε Υπουργέ, είπατε ότι σε έναν μήνα από τώρα –αν άκουσα σωστά- θα μπορείτε να κατεβάσετε νόμο για τον διαχωρισμό των κακοπληρωτών από τους αδύναμους. Θα μας δώσετε μια εικόνα για το ποια είναι αυτά τα κριτήρια διαχωρισμού;

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Σας είπα σε ένα τρίμηνο.

**ΓΕΩΡΓΙΟΣ ΑΜΥΡΑΣ:** Άκουσα μήνα. Σε τρίμηνο, έστω. Μια πρόγευση θα μας δώσετε για το ποια θα είναι τα βασικά κριτήρια; Ποιος θα ονομάζεται κακοπληρωτής, ποιος θα ονομάζεται αδύναμος;

Δεύτερον, για να μη νιώθετε αιφνιδιασμένος από εμένα και για το ότι εάν γίνονται ή όχι πλειστηριασμοί πρώτης κατοικίας, θέτω υπ’ όψιν σας τη γνωστή ανακοίνωση που έβγαλε η Ομοσπονδία Δανειοληπτών μόλις πριν από τέσσερις-πέντε μέρες, αναφέροντας ότι έγινε πλειστηριασμός πρώτης και κύριας κατοικίας την Τετάρτη 20 Δεκεμβρίου 2017. Ήταν η μοναδική οικεία μιας εν διαστάσει μητέρας με δύο ανήλικα παιδιά ηλικίας δεκατριών και επτά ετών, με ετήσιο φορολογητέο εισόδημα 14.720 ευρώ, ενώ το σπίτι που εκπλειστηριάστηκε, βάσει του ΕΝΦΙΑ -βρίσκεται σε ένα χωριό- και έχει αντικειμενική αξία 91.510 ευρώ.

Επίσης, θα σας καταθέσω, κύριε Υπουργέ, υπό διερεύνηση για το εάν όντως εκπλειστηριάζονται μόνο οι πρώτες κατοικίες άνω των 300.000 ευρώ. Εδώ έχουμε από την ιστοσελίδα των δημοσιεύσεων πλειστηριασμών ότι στο Ειρηνοδικείο Πύργου εκπλειστηριάστηκε ένα σπίτι αξίας 24.280 ευρώ, στην Άμφισσα 45.000 ευρώ κ.λπ.. Για να μη σας κουράσω, θα καταθέσω τα έγγραφα. Θα μου διευκρινίσετε αν ήταν η πρώτη ή η δεύτερη ή η τρίτη κατοικία κάποιου ανθρώπου που έχασε το σπίτι του.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Υπουργέ, είπατε και για τον Πρωθυπουργό που κάλεσε τους τραπεζίτες για να τους πει να βγάλουν στη φόρα τους μεγάλους οφειλέτες των τραπεζών, οι οποίοι είναι κακοπληρωτές. Θέλω να σας ρωτήσω: πρέπει ο Πρωθυπουργός να καλέσει τις διοικήσεις των τραπεζών, οι οποίες είναι ούτως ή άλλως διορισμένες, στην ουσία, από την ελληνική κοινωνία, διότι είναι ανακεφαλαιοποιημένες με χρήματα των Ελλήνων φορολογουμένων πολιτών, για να κάνουν τη δουλειά τους; Πρέπει ο Πρωθυπουργός να καταδεχτεί να είναι σε ένα τραπέζι με τραπεζίτες για να τους πει «κάντε τη δουλειά σας και μάλιστα βγάλτε αυτούς στη φόρα και κυνηγήστε αυτούς που έχουν φέσια εκατομμυρίων ευρώ και πάνε να βουλιάξουν όλο το τραπεζικό οικοδόμημα»; Γιατί δεν γίνονται αυτά αυτομάτως; Δεν υπάρχει κανένας έλεγχος προς τις τράπεζες; Αυτό μας λέτε;

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ πολύ, κύριε Πρόεδρε.

Κύριε Αμυρά, δεν σας λέω ότι ο Πρωθυπουργός έπρεπε να κάνει αυτό. Ο Πρωθυπουργός συναντιέται με την Ένωση Τραπεζών, όπως κι εγώ συναντιέμαι και ο Υπουργός Οικονομικών και ο Υπουργός Δικαιοσύνης, για να δείξουμε τη δέσμευση της Κυβέρνησης για την προστασία της πρώτης κατοικίας. Αυτό μας ενδιαφέρει. Αυτό που είμαστε σίγουροι ότι οι τράπεζες θα κάνουν είναι ότι δεν θα βάλουν καμμία πρώτη κατοικία σε πλειστηριασμό. Αυτά τα περιστατικά, στα οποία αναφερθήκατε, δεν είναι πρώτη κατοικία. Όταν το δημοσίευμα βγήκε, τηλεφώνησα στις τράπεζες και μου είπαν ότι δεν είναι πρώτη κατοικία. Τι άλλο μπορώ να σας πω;

Αυτό που, επίσης, θέλω να σας πω είναι ότι οι κακοπληρωτές δεν μπορούν να κρυφτούν, διότι υπάρχει ένας διαχωρισμός μεταξύ τους και υπάρχει το νομικό πλαίσιο, όπως είναι, για παράδειγμα, ο αποκλεισμός της παραπλάνησης των πιστωτών ως προς τη δήθεν γενική, μόνιμη αδυναμία πληρωμής του και, δεύτερον, το καθήκον πλήρους και ειλικρινούς δήλωσης των κάθε είδους εισοδημάτων και περιουσιακών στοιχείων, τόσο του ίδιου του κακοπληρωτή, όπως του οφειλέτη, όπως και της συζύγου του. Επίσης, στην εξαίρεση του οφειλέτη που έχει μεταβιβάσει περιουσία τα στοιχεία τα οποία γνωρίζονται εντός της τελευταίας τριετίας. Οπότε ο κακοπληρωτής δεν μπορεί να το αποφύγει και να κρυφτεί.

**ΓΕΩΡΓΙΟΣ ΑΜΥΡΑΣ:** Ξέρουμε τι ποσοστό κακοπληρωτών είναι στα κόκκινα δάνεια;

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Δεν το ξέρουμε αυτό. Αυτό το ξέρουν μόνο οι τράπεζες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μιας που είστε εκεί, μήπως θέλετε να κάνετε μια διευκρίνιση; Γιατί αναρωτιόμαστε συχνά –καθ’ υπέρβαση, αλλά νομίζω ότι είναι χρήσιμο- τι σημαίνει όταν λέμε «πρώτη κατοικία». Ένας που έχει ένα διαμέρισμα, που το χρωστάει, στα Σεπόλια, αλλά έχει κληρονομήσει από τον παππού του ένα σπιτάκι στο χωριό, αυτό τι σημαίνει; Επειδή έχει το σπιτάκι στο χωριό, το σπίτι στα Σεπόλια, που το χρωστάει, είναι δεύτερη κατοικία; Γιατί εάν είναι έτσι, μήπως πρέπει να αλλάξουμε την ονομασία και να λέμε η «κυρία κατοικία». Γιατί έτσι, με «πρώτη κατοικία» και ένα σπίτι στο χωριό, μπορεί να δημιουργηθεί σύγχυση, στις τράπεζες εννοώ, όχι σε εμάς.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Κύριε Πρόεδρε, αυτό είναι ένα παράδειγμα που θέλουμε να βελτιώσουμε. Αλλά η πρώτη κατοικία θεωρείται αυτή που έχει δηλωθεί στη φορολογική δήλωση. Δείχνουμε εκεί ποια είναι η πρώτη κατοικία.

**ΠΡΟΕΔΡΕΥΩΝ (Νικήτας Κακλαμάνης):** Άρα δεν υπάρχει πρόβλημα και θέμα.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Όχι.

**ΠΡΟΕΔΡΕΥΩΝ (Νικήτας Κακλαμάνης):** Μάλιστα, ωραία.

Συνεχίζουμε με τη δεύτερη με αριθμό 699/19-12-2017 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη δράση για την επιχορήγηση για δορυφορικό δέκτη των λευκών περιοχών που δεν καλύπτονται από το επίγειο ψηφιακό σήμα.

Κυρία Ασημακοπούλου, έχετε τον λόγο με σχετική άνεση χρόνου.

**ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, καλημέρα σας. Κατ’ αρχάς να σας διαβεβαιώσω ότι τώρα στις γιορτές, εάν δείτε τον φίλο σας, κουμπάρο σας –δεν ξέρω τι τον έχετε- κ. Βαξεβάνη, να του πείτε, σας παρακαλώ, πως ό,τι και να γράφει για μένα, εγώ δεν θα σταματήσω να σας κάνω κοινοβουλευτικό έλεγχο.

Αυτή η ερώτηση που συζητάμε σήμερα, κύριε Υπουργέ, έχει κατατεθεί από τον Σεπτέμβριο. Βασίζεται σε ένα δημοσίευμα του Τύπου, το οποίο πραγματεύεται τον τρόπο με τον οποίο αποφασίσατε μετά τη μετάβαση από την αναλογική στην επίγεια ψηφιακή τηλεόραση να καλύψετε τις περιοχές που δεν καλύπτονται.

Όπως ξέρετε, έχουμε το 96,2% ποσοστό κάλυψης, ένα από τα υψηλότερα της Ευρώπης, αλλά και εμείς είχαμε προγραμματίσει μέσω του προγράμματος «Ψηφιακή Σύγκλιση» να καλύψουμε τις απομακρυσμένες περιοχές. Εσείς έχετε επιλέξει να το κάνετε αυτό –σας έχω ασκήσει και κριτική στο παρελθόν- με μια ΚΥΑ, χρησιμοποιώντας το αποθεματικό της ΕΕΤΤ. Το έργο που έχετε εξαγγείλει έχει μικρότερο ποσοστό κάλυψης της επικράτειας και πολύ μεγαλύτερο κόστος.

Έχετε πει ότι θα παράσχετε ένα κουπόνι 100 με 120 ευρώ ανά νοικοκυριό, για να αποκτήσει ο καθένας τον δορυφορικό του δέκτη. Ακούγεται -και σύμφωνα με αυτό το δημοσίευμα- ότι, πρώτον, δίνετε κουπόνι σε περισσότερους ανθρώπους από αυτούς που το δικαιούνται και, δεύτερον, ότι τους υποχρεώνετε να περάσουν μέσα από ένα συγκεκριμένο δίκτυο, του ΟΤΕ ή της «FORTHNET», πρωτίστως της «NOVA». Αυτό αφορά την πρώτη φάση και τα δεκαπέντε χιλιάδες νοικοκυριά ύψους 2 εκατομμυρίων ευρώ. Σύμφωνα με τους υπολογισμούς μου αλλά και αυτά που λέει το δημοσίευμα, αυτό είναι μια σπατάλη γύρω στις 400.000 με 800.000 ευρώ.

Η δεύτερη φάση είναι η μεγάλη φάση, δηλαδή είναι 15 εκατομμύρια ευρώ. Αν συνεχίσουμε με αυτό το ποσοστό σπατάλης, θα υπάρχουν πολύ μεγάλες αποκλίσεις. Γι’ αυτό θα ήθελα να με βοηθήσετε να καταλάβω, πρώτον, βάσει ποιων μετρήσεων γίνεται αυτό.

Τρίτον, γιατί χρησιμοποιείτε μια εξωτερική εταιρεία, στην οποία πληρώνετε 8.000 ευρώ για να ελέγξει το έργο, ενώ θα μπορούσε να το κάνει η ΕΕΤΤ;

Ας αρχίσουμε με αυτά και έχει ο θεός!

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Ξεκινώντας θα ήθελα να κάνω ένα σχόλιο και να καταδικάσω απόλυτα την επίθεση και την έκρηξη της βόμβας, η οποία έγινε στο Εφετείο. Νομίζω ότι η δημοκρατία μας δεν έχει ανάγκη ούτε από αυτόκλητους δικαστές, ούτε από πράξεις οι οποίες μπορούν δυνητικά να βάλουν σε κίνδυνο την ασφάλεια των πολιτών ή των εργαζομένων σε κάποιον δημόσιο φορέα.

**ΠΡΟΕΔΡΕΥΩΝ (Νικήτας Κακλαμάνης):** Και εκ μέρους του Προεδρείου, άρα εκ του συνόλου της Βουλής, προσυπογράφω το σχόλιο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Απολύτως, κύριε Πρόεδρε.

Θέλω να μπούμε τώρα στην ουσία της ερώτησης.

Το καθαρό κόστος υλοποίησης είναι, γύρω, στο 1,5 εκατομμύριο. Δεν έχουμε καμμία απολύτως υπέρβαση του κόστους. Αυτή τη στιγμή έχουν εγκριθεί γύρω στις οκτώ χιλιάδες αιτήσεις, οι οποίες εγκρίνονται από τις 24του Απρίλη.

Πώς επιλέχθηκαν οι περιοχές; Οι περιοχές επιλέχθηκαν, επειδή βασιστήκαμε στα πορίσματα της Εθνικής Επιτροπής Τηλεπικοινωνιών, τα οποία κοινοποιήθηκαν στη Γενική Γραμματεία Τηλεπικοινωνιών του Υπουργείου, δηλαδή η ανεξάρτητη αρχή έκανε τις μετρήσεις και μας είπε ποιες περιοχές δεν καλύπτονται.

Πολύ φοβάμαι ότι έχετε μια διατύπωση στην ερώτησή σας, η οποία δεν αντιλαμβάνεται ή μάλλον αποκρύπτει ένα θεμελιακό ζήτημα σύγκρουσης συμφερόντων. Μας λέτε ότι η «DIGEA» ισχυρίζεται ότι καλύπτονται αυτές οι περιοχές και κακώς εμείς δίνουμε τη δυνατότητα στους πολίτες να έχουν κάλυψη μέσω δορυφορικού σήματος. Η «DIGEA» έχει κάθε συμφέρον να ισχυρίζεται ότι αυτές οι περιοχές καλύπτονται. Όταν εμείς, όμως, περιοδεύουμε και συναντάμε τους ανθρώπους, μας λένε ότι απλώς δεν μπορούν να δουν τηλεόραση.

Κάθισα και ζήτησα από τους συνεργάτες μου και μου συνέλεξαν τις ερωτήσεις, τις οποίες έχω δεχτεί μόνο εγώ, μετά την ανάληψη του Υπουργείου Ψηφιακής Πολιτικής γι’ αυτά τα θέματα. Μαζεύτηκαν, λοιπόν, οι ερωτήσεις, στις οποίες καταγράφονται τα παράπονα διά των Βουλευτών από τους κατοίκους που δεν μπορούν να δουν τηλεόραση σήμερα. Είναι σαράντα ερωτήσεις, δώδεκα εξ αυτών του ΣΥΡΙΖΑ, εννέα της Νέας Δημοκρατίας. Υπάρχει ένα πραγματικό πρόβλημα.

**ΓΕΩΡΓΙΟΣ ΑΜΥΡΑΣ:** Και μια δική μας.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Θα σας πω. Είναι παραπάνω από μία δική σας. Νομίζω ότι είναι δύο. Όλες οι πτέρυγες έχουν κάνει.

Άρα εδώ έχουμε ένα πραγματικό πρόβλημα. Και το πραγματικό πρόβλημα είναι -και θα έλεγα να αφήσουμε λίγο την πληθυσμιακή κάλυψη ως μέτρο επιτυχίας- ότι υπάρχουν τετρακόσιες χιλιάδες άνθρωποι οι οποίοι δεν βλέπουν τηλεόραση. Αυτό δεν είναι δευτερεύον. Δεν μπορεί να λέμε γενικώς τα καταφέραμε.

Είναι ένα πρόβλημα, το οποίο είναι πρόβλημα ακραίο, διότι αυτή τη στιγμή η πολιτεία δίνει μια μάχη να πάνε οι νέες τεχνολογίες, οι τεχνολογίες του μέλλοντος σε όλη την Ελλάδα, σε όλους τους Έλληνες πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα ήθελα για λίγο την ανοχή σας.

Αντιλαμβανόμαστε ότι πρέπει να δώσουμε και μια μάχη οπισθοφυλακών, μια μάχη για να καλύψουμε τα νώτα μας, δηλαδή μια μάχη για να διασφαλίσουμε ότι όλοι οι πολίτες έχουν πρόσβαση στις ώριμες τεχνολογίες, την απλή δηλαδή πρόσβαση στο τηλεοπτικό σήμα και στο ελληνικό τηλεοπτικό προϊόν.

Μετρήσαμε, λοιπόν, με βάση την ΕΕΤΤ. Είπατε ότι υπάρχει προτίμηση σε παρόχους. Καμμία απολύτως! Αυτά ενδεχομένως να γίνονταν άλλες εποχές.

Επιτρέψτε μου για άλλη μια φορά να καταθέσω στα Πρακτικά τη σχετική κοινή υπουργική απόφαση, η οποία ακριβώς λέει ότι οι πάροχοι του δορυφορικού σήματος μπορούν να είναι δικαιούχοι του έργου. Είναι στην απόλυτη ελευθερία του δικαιούχου καταναλωτή, δηλαδή, του ανθρώπου ο οποίος θα πάρει το κουπόνι του και θα πάει στον πάροχο της επιλογής του.

(Στο σημείο αυτό ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Νικόλαος Παππάςκαταθέτει για τα Πρακτικά την προαναφερθείσα κοινή υπουργική απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προϋπόθεση για να μπορεί μια εταιρεία να συμμετέχει στο πρόγραμμα είναι να μπορεί να εγγυηθεί, βεβαίως, ότι θα του παρέχει σήμα.

Δεν μπορεί να πάει ο κ. Αμυράς και να πει «φέρτε μου εμένα τα κουπόνια να πάω να πληρωθώ». Δεν έχει εταιρεία, η οποία μπορεί να δίνει δορυφορικό σήμα.

**ΓΕΩΡΓΙΟΣ ΑΜΥΡΑΣ:** Ακόμα!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ναι, δεν ξέρουμε εάν θελήσει και αυτός να γίνει καναλάρχης.

Συνεπώς νομίζω ότι δεν τίθεται κανένα θέμα. Είναι απολύτως διάφανο το πρόγραμμα. Είναι αποτελεσματικό, διότι υπάρχει μεγάλη ανταπόκριση. Πολλές φορές ερωτώμεθα γιατί δεν προχωρήσαμε με το πρόγραμμα το οποίο σχεδιάσατε εσείς. Ωστόσο, θα έχω την ευκαιρία και στη δευτερολογία μου να επανέλθω.

Το πρόγραμμα το οποίο σχεδιάσατε εσείς –και λυπάμαι που πρέπει να το επαναλάβω- ήταν σχεδιασμένο στο πόδι. Κατατέθηκε την τελευταία μέρα της προεκλογικής περιόδου, πριν από τις εκλογές του Γενάρη του 2015, και ήταν βέβαιο ότι θα πέσει εκτός χρονοδιαγραμμάτων.

Ένας διεθνής διαγωνισμός θέλει εννέα μήνες μόνο για την προμήθεια του εξοπλισμού. Πότε θα σχεδιάζατε το πού ακριβώς θα μπουν κεραίες κ.λπ.; Μιλάμε για μία κατάσταση η οποία θα πήγαινε πάνω από ενάμιση χρόνο και θα έπεφτε απολύτως έξω από την προγραμματική περίοδο. Άρα θα μετακυλίαμε πάλι ένα κόστος στους εθνικούς πόρους.

Δεν είναι από τους φόρους του Έλληνα φορολογούμενου το κόστος αυτού του προγράμματος. Είναι από τους πόρους της Εθνικής Επιτροπής Τηλεπικοινωνιών και Ταχυδρομείων. Τι σημαίνει αυτό; Από τον «κορβανά» ο οποίος υπάρχει και δημιουργείται από τα τέλη και τα πρόστιμα που πληρώνουν οι τηλεπικοινωνιακοί πάροχοι.

Σε κάθε περίπτωση, δυστυχώς, υπήρχε και το πρόβλημα της σύμβασης η οποία είχε υπογραφεί με την «DIGEA», η οποία προέβλεπε ότι πέραν των εκατό πενήντα έξι σημείων, στα οποία ως διά μαγείας, δυστυχώς, μειώθηκαν τα διακόσια εβδομήντα ή διακόσια εξήντα -δεν θυμάμαι ακριβώς το νούμερο- τα οποία απαιτούνταν με βάση την αρχική μελέτη, το υπόλοιπο κόστος θα καλύπτονταν από τους φορείς της τοπικής αυτοδιοίκησης.

Έχουμε αυτή τη δυνατότητα; Θα σας έλεγα, έχουμε αυτή την ηθική ευχέρεια να πούμε: «Δώσαμε το δίκτυο σε έναν ιδιώτη, έχουμε την ανάγκη όλοι οι Έλληνες πολίτες να βλέπουν, δεν είναι συμφέρον για τον ιδιώτη να το αναπτύξει παντού, διότι δεν υπάρχει εμπορικό ενδιαφέρον σε κάποιες περιοχές και όπου αλλού θέλετε να βλέπετε τηλεόραση, να έρθει η τοπική αυτοδιοίκηση να καλύψει το κόστος;». Νομίζω ότι εδώ πέρα δεν μπορούμε να έχουμε δεύτερες σκέψεις και δεν θα πρέπει να κάνουμε τέτοιου τύπου επιλογές.

Ανακεφαλαιώνω και θα επανέλθω. Είναι απολύτως διαφανές το πρόγραμμα και επιτυχημένο μέχρι στιγμής. Οι πόροι από την ΕΕΤΤ δεν επιβαρύνουν τον Έλληνα φορολογούμενο. Είναι αποτελεσματικό. Και θα ήθελα, πραγματικά, να ξεκινήσουμε έναν πάρα πολύ σοβαρό διάλογο, ο οποίος να έχει κατάληξη την υπερψήφιση του νομοσχεδίου που θα φέρουμε για την καθολική κάλυψη στις αρχές του Γενάρη στη Βουλή.

**ΠΡΟΕΔΡΕΥΩΝ (Νικήτας Κακλαμάνης):** Κυρία Ασημακοπούλου, έχετε τον λόγο, με τη σχετική άνεση κι εσείς.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Θα ξεκινήσω από το τέλος της τοποθέτησης του κυρίου Υπουργού. Έχουμε ξανακάνει αυτή τη συζήτηση.

Κατ’ αρχάς, δεν σας δίνουμε τον τίτλο «Ρομπέν των Δασών» της επίγειας κάλυψης του σήματος. Δεν ενδιαφέρεστε μόνο εσείς δηλαδή, κύριε Υπουργέ, και η Κυβέρνησή σας για το να βλέπει όλη η Ελλάδα τηλεόραση. Και εμείς ενδιαφερόμαστε και αυτό το αποδεικνύει το γεγονός ότι, όντως, την τελευταία ημέρα της θητείας μας υπεγράφη η προκήρυξη αυτού του διαγωνισμού, ο οποίος ήταν τεκμηριωμένος και προγραμματισμένος και του οποίου η προετοιμασία έγινε σε πολύ μικρό διάστημα.

Δεν είναι μεμπτό. Αντιθέτως, δείχνει ότι ακόμα και την τελευταία ώρα εμείς θέλαμε να λύσουμε ένα πρόβλημα. Θα μπορούσε κανείς την τελευταία ημέρα που «πέφτει» μία κυβέρνηση να ασχολείται με το μέλλον του και τις εκλογές. Αντιθέτως, εμείς ασχολούμασταν με το να λύσουμε ένα πολύ σημαντικό πρόβλημα, το οποίο είναι ακριβώς αυτό που θέσατε, να βλέπει τηλεόραση όλη η Ελλάδα.

Δεύτερον, ισχυρίζεστε ότι αυτό το πρόγραμμα δεν θα «έβγαινε», δεν είχε καλό προγραμματισμό. Το πρόγραμμα αυτό ήταν απολύτως έτοιμο και εσείς ήρθατε να κάνετε την ΚΥΑ σας δύο χρόνια αργότερα.

Κοινώς, για δύο χρόνια δεν υλοποιήσατε αυτό το πρόγραμμα, για το οποίο κάποιος εργάστηκε για να σας το αφήσει απολύτως έτοιμο. Θα μπορούσατε, δηλαδή, να ξεκινήσετε την υλοποίησή του από την πρώτη ημέρα ανάληψης των καθηκόντων σας και θα είχατε άπλετο χρόνο για να γίνει και, μάλιστα, να γίνει με κοινοτικούς πόρους. Δηλαδή, να έρθουν λεφτά εκτός Ελλάδος στην Ελλάδα γι’ αυτό το θέμα. Επιλέξατε να μην το κάνετε, λόγω ιδεοληψίας.

Και για να μην είμαι άδικη, θα πω και πάλι ότι δεν ήταν τότε στο δικό σας Υπουργείο. Ο κ. Σπίρτζης έκανε αυτή την επιλογή. Ήρθατε εσείς, λοιπόν, και το καλύπτετε από το αποθεματικό της ΕΕΤΤ.

Πάμε στο τρίτο σας επιχείρημα: «Δεν είναι λεφτά των Ελλήνων φορολογουμένων αυτά». Δεν είναι όπως η ΕΡΤ, που πληρώνω από τον λογαριασμό μου για την ΕΡΤ. Δεν είναι έτσι. Είναι από πρόστιμα τα οποία μαζεύει η επιτροπή. Σωστά; Δηλαδή, δεν υπάρχουν ανάγκες στην επικράτεια, τις οποίες θα μπορούσαμε να καλύψουμε με το αποθεματικό της ΕΕΤΤ;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εμείς σας λέμε ότι έπρεπε να χρησιμοποιήσετε τα λεφτά από τους κοινοτικούς πόρους, για να καλύψετε το υπόλοιπο της επικράτειας και αυτά τα λεφτά μετά μακάρι να ήμασταν εδώ να συζητήσουμε τι να τα κάνουμε εάν περίσσευαν.

Κύριε Υπουργέ, δεν περισσεύουν λεφτά στη σημερινή Ελλάδα της κρίσης για τίποτα και από όπου και αν προέρχονται.

Τέταρτον. Σας μιλώ για την αποτελεσματικότητα των επιλογών. Ας αφήσουμε τώρα τις μικροψυχίες ότι ο καθένας από εμάς εκπροσωπεί κάποιο συμφέρον.

Εμένα δεν ενδιαφέρει τι λέει η «DIGEA» για την κάλυψη. Στο κάτω-κάτω της γραφής, η «DIGEA», εκ της συμβάσεως, έχει ένα ποσοστό κάλυψης το οποίο το έχει πετύχει. Δεν έχει κανένα συμφέρον να λέει τίποτα για τις υπόλοιπες περιοχές. Γατί να τους νοιάζει;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Θα σας πω.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Σε κάθε περίπτωση, εγώ σας ρώτησα να μου δώσετε τις συγκεκριμένες μετρήσεις, για να καταλάβω πώς αποφασίσατε το πού δεν βλέπει κάποιος τηλεόραση, εκτός από τις ερωτήσεις των συναδέλφων Βουλευτών. Μπορεί ένα μικρό χωριό να μην έχει κάλυψη και η ευρύτερη περιοχή να έχει κάλυψη.

Κατόπιν τούτου, όταν χρησιμοποιείτε ακόμα και τα χρήματα του αποθεματικού της ΕΕΤΤ, αυτό δεν σημαίνει ότι εξαιρείστε από τους κανόνες της διαφάνειας και της ορθής διαχείρισης του δημοσίου χρήματος. Δεν είναι δικά σας τα λεφτά ή δικά μου για να τα κάνουμε ό,τι θέλουμε. Πρέπει να υπερασπίζεστε το δημόσιο συμφέρον. Γι’ αυτό σας ρωτώ αν υπάρχουν διαγωνισμοί, αν υπάρχουν διαδικασίες διαφάνειας.

Πάμε, λοιπόν, να θέσω δύο ακόμα συγκεκριμένα ερωτήματα –και ευχαριστώ για την ανοχή σας, κύριε Πρόεδρε- για να απαντήσει ο Υπουργός.

Σύμφωνα με τις αποφάσεις 824/2006 και 819/2016 της ολομέλειας της ΕΕΤΤ, έχει ανατεθεί σε ιδιωτική εταιρεία, προκειμένου να υποστηρίξει την ΕΕΤΤ, έναντι 8.000 ευρώ, ο έλεγχος της ορθής εκτέλεσης του έργου. Σας ρωτώ ξανά: Γιατί τα συνεργεία της ΕΕΤΤ δεν μπορούν να κάνουν αυτή τη δουλειά; Η δουλειά αυτή δεν πρέπει να γίνει on the ground, δεν πρέπει, δηλαδή, να πάει κάποιος όντως να μετρήσει τι υπάρχει και τι δεν υπάρχει;

Και η τελευταία μου ερώτηση. Έχουμε έναν μήνα που συζητάμε στη Βουλή για τον «Hellas Sat», για το Διάστημα κι όλες αυτές τις πρωτοβουλίες σας. Υπάρχουν λύσεις δορυφορικής μετάδοσης με ελάχιστο ή μηδενικό κόστος για το δημόσιο, κύριε Υπουργέ; Γιατί αυτό υπερασπίζεστε στα νομοσχέδιά σας τώρα. Έχει γίνει κάποιου τύπου μελέτη, παραδείγματος χάριν, αξιοποίηση του κυκλώματος διανομής και του επίγειου ψηφιακού σήματος, αξιοποίηση του BSS transponder του δημοσίου από τον «Hellas Sat», αφού λέτε ότι ο «Hellas Sat» θα μας φέρει τόσα ανταποδοτικά οφέλη; Αυτό το έχετε δει;

Κι αυτό το λέω γιατί αν αυτό είναι η βέλτιστη επιλογή για τη συμπληρωματική κάλυψη, γιατί διασπαθίζουμε χρήμα το οποίο, ναι, είναι δημόσιο χρήμα τελικά; Γιατί, επαναλαμβάνω, το αποθεματικό της ΕΕΤΤ είναι δημόσιο χρήμα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Κάθε άλλο παρά εμείς θέλουμε να το παίξουμε «Ρομπέν των δασών». Όμως, νομίζω πως θα συμφωνήσουμε ότι εάν αυτοί οι πόροι πρέπει να καλύψουν μια κοινωνική ανάγκη, αυτή είναι από τις κορυφαίες. Πρόκειται για ένα στοιχειώδες δικαίωμα, στην εποχή των νέων τεχνολογιών, να βεβαιωνόμαστε ότι όλοι οι κάτοικοι θα έχουν πρόσβαση στο ελληνικό τηλεοπτικό προϊόν. Δεν σας λέω τώρα για τις εθνικά ευαίσθητες περιοχές από τις οποίες ξεκινήσαμε, από τους Αρκιούς, το Αγαθονήσι, τους Λειψούς και το Ορμένιο πάνω στο τριεθνές. Σας μιλάω για περιοχές που είναι, για παράδειγμα, στην Καλαμάτα, στην Αρκαδία, στη Βοιωτία, στην Εύβοια. Τέτοιες περιοχές έχουν έλλειμμα σήματος.

Άρα νομίζω ότι αδικείτε τον εαυτό σας, εάν έρχεστε εδώ και κομίζετε στη συζήτηση το επιχείρημα ότι υπάρχουν κάποιες άλλες ανάγκες τις οποίες δεν καλύψαμε και βάλαμε σε προτεραιότητα αυτό. Είναι προτεραιότητα όλοι οι κάτοικοι της χώρας να μπορούμε να βλέπουμε τηλεόραση.

Και, δυστυχώς, με τη σύμβαση την οποία κληρονομήσαμε, τη σύμβαση του κράτους με τη «DIGEA», που είχε να κάνει με τον ψηφιακό πάροχο, εάν επιλέγαμε να πάμε μέσω κεραιοσυστημάτων, -γι’ αυτό σας είπα ότι είναι λίγο όχι παραπλανητικό, διότι είναι απολύτως ακριβές ότι είναι 96,2% η πληθυσμιακή κάλυψη, δεν κάνατε λάθος εκεί, αλλά δεν δίνει την εικόνα ολόκληρων περιοχών, οι οποίες είναι εκτός της εξίσωσης, αυτό είναι το πρόβλημα- θα σήμαινε, πέρα από τις καθυστερήσεις, ότι όλοι οι περιφερειακοί σταθμοί θα έπρεπε να κλείσουν.

Διότι το κόστος της ανάπτυξης του δικτύου, αν το επωμίζονταν η «DIGEA», επειδή τιμολογεί με βάση το κόστος, θα έπρεπε να ανεβάσει τέσσερις φορές τις τιμές. Δεν θα υπήρχε περιφερειακός σταθμός. Το γνωρίζουν αυτό οι περιφερειακοί σταθμοί. Το έχουμε συζητήσει πάρα πολλές φορές.

Άρα νομίζω ότι αυτή είναι και η βέλτιστη λύση και μία λύση η οποία είναι απολύτως κρυστάλλινη και δίνει τη δυνατότητα στον καταναλωτή να επιλέξει. Είναι πάρα πολύ καθαρές και οι διαδικασίες. Και νομίζω θα είναι πάρα πολύ αποτελεσματικό και μέχρι την άνοιξη θα έχει αναπτυχθεί και στις υπόλοιπες περιοχές και με ικανοποίηση θα κοιτάμε το πρόγραμμα αυτό και θα βλέπουμε να απλώνεται και να επιτυγχάνει.

Όμως, εδώ πολύ φοβάμαι ότι έχουμε ξανά την υποχρέωση να συζητήσουμε για ένα θέμα το οποίο άπτεται του success story της διακυβέρνησης Σαμαρά, το οποίο έρχεται και επανέρχεται. Είναι το τηλεοπτικό success story. Μιλάμε για την απόλυτη βύθιση των ιδεών ότι η ιδιωτική πρωτοβουλία μπορεί να είναι επαρκής, όταν μιλάμε για την ανάπτυξη των μεγάλων δικτύων.

Προσέξτε τι έκανε η ιδιωτική πρωτοβουλία και η υποταγή της πολιτείας στα συμφέροντα της ιδιωτικής πρωτοβουλίας: Ανέπτυξε το δίκτυο εκεί που υπάρχει εμπορικό ενδιαφέρον και εκεί που δεν υπάρχει εμπορικό ενδιαφέρον, μετακύλησε το κόστος στο δημόσιο, είτε στους πολίτες είτε στους δήμους ή δεν ξέρω ακριβώς σε ποιον άλλον. Αυτή είναι η πραγματικότητα.

Και θέλω να σας καλέσω πολιτικά και ιδεολογικά να αναγνωρίσετε αυτή την πραγματικότητα. Διαφορετικά, θα πορευτούμε με αυτές τις κορυφαίες διαφωνίες στην πολιτική ζωή, οι οποίες νομίζω θα δείξουν και στον ελληνικό λαό τι ακριβώς συνέβη τα προηγούμενα χρόνια και με ποιες επιλογές μπορεί να προχωρήσει από εδώ και μπρος.

Και ο ελληνικός λαός μπορεί να προχωρήσει αισιόδοξα και όχι, όπως εκτιμούν κάποιοι, όπως ο κ. Στουρνάρας, ο οποίος έχει βαλθεί να μας πείσει ότι το μόνο θετικό από την τοποθέτησή του στη διοίκηση της κεντρικής τράπεζας είναι το γεγονός ότι έφυγε από το Υπουργείο Οικονομικών. Διότι, όσο ήταν, χάσαμε γύρω στις εκατόν πενήντα χιλιάδες θέσεις εργασίας.

Εν πάση περιπτώσει, όμως, νομίζω ότι εδώ είχαμε την ευκαιρία να συζητήσουμε για ένα παράδειγμα πολιτικής το οποίο έχει αποτύπωμα και διαχείρισης. Μου κάνει εντύπωση που έρχεστε εδώ και λέτε ότι καλώς κάνατε και την τελευταία ημέρα πριν τις εκλογές εντάξατε ένα πρόγραμμα στο ΕΣΠΑ. Αυτό πραγματικά με εντυπωσιάζει ως επιχείρημα. Και νομίζω ότι μπορεί ο κόσμος να βγάλει τα συμπεράσματά του.

Κλείνω λέγοντας ότι είναι προφανές πως θα βασανιστούμε, αλλά είμαι αισιόδοξος ότι το πρόγραμμα της καθολικής κάλυψης σε όλες τις τηλεοπτικές περιοχές της χώρας -θα αφήσουμε το παρελθόν κατά μέρος- θα μπορέσουμε από κοινού να το ψηφίσουμε και να προχωρήσουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η συζήτηση των επικαίρων ερωτήσεων.

Κυρίες και κύριοι, εύχομαι καλές γιορτές σε όλους τους συναδέλφους, τους εργαζόμενους της Βουλής, τις γυναίκες και τους άντρες της Ελληνικής Αστυνομίας που μας προσέχουν και τις κυρίες και τους κυρίους του κοινοβουλευτικού ρεπορτάζ.

Να πούμε ακόμα και στον κ. Στουρνάρα, κύριε Υπουργέ, καλές γιορτές! Και τα παράπονά σας για τον κ. Στουρνάρα να τα πείτε στον κ. Ντράγκι!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Καλές γιορτές!

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 10.41΄ λύεται η συνεδρίαση για τη Δευτέρα 8 Ιανουαρίου 2018 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**